KYK: Koelkop Kallie buite hof waar chaos uitbreek | Netwerk24
Deur Isabel Venter 12 Julie 2018 13:07
Die Black First Land First (BLF)-organisasie het probeer keer dat Kriel die hof binne gaan. Hulle het joernaliste ook probeer keer om hul werk te doen.
Kallie Kriel met sy aankoms by die hof. Foto: Felix Dlangamandla
Dit het uiteindelik in 'n stoeiery buite die landdroshof in Randburg gelei, waar 'n saak van strafbare manslag teen Duduzane, seun van oudpres. Jacob Zuma, aangehoor word.
Die saak hou verband met 'n noodlottige motorongeluk in 2014 op die M1-hoofweg in Johannesburg.
Kallie Kriel word buite die hof deur lede van die BLF gekonfronteer. Foto: Felix Dlangamandla
Verskeie mense verbonde aan BLF het by die hof opgedaag en aangevoer dit is onregverdig dat 'n swart man vervolg word in 'n saak waarin hy aanvanklik onskuldig bevind is.
Nadat die saak uitgestel is, het Kriel probeer om die media toe te spreek. (AfriForum het beplan om Duduzane privaat te vervolg omdat die nasionale vervolgingsgesag (NVG) besluit het om nie met die saak teen hom voort te gaan nie.)
BLF-lede het Kriel egter toegesnou dat "dié 'n saak van swart mense is en dat geen rassis vir ons mense sal praat nie".
Dit was in hierdie woordewisseling, wat lede van die media probeer het om foto's van te neem, dat daar 'n gestamp en gestoot ontstaan het tussen Hanno Labuschagne, 'n TV-kameraman van kykNET, en Lindsay Maasdorp, lid van die BLF.
Die BLF se Lindsay Maasdorp is glo deur 'n kameraman in die gesig geslaan. Foto: Isabel Venter
Maasdorp beweer Labuschagne het hom met die vuis bygedam en sy lip stukkend geslaan.
Maasdorp het gesê dat hy die saak gaan verder voer, nadat die polisie by die hof geweier het om 'n saak aanhangig te maak.
Lindsay Maasdorp van die BLF beweer hy is aangerand. Foto: Felix Dlangamandla
Labuschagne ontken dit dat hy Maasdorp geslaan het, en sê hy het net probeer om sy werk te doen. Volgens hom was daar 'n redelike gewoel op die trappe en het baie mense aan mekaar gestamp en gestoot om vir Kriel en Mngxitama af te neem.